CELEX: 62021TN0360
Language: fi
Date: 2021-06-25 00:00:00
Title: Asia T-360/21: Kanne 25.6.2021 – Portigon v. SRB

9.8.2021   
            
            
               FI
            
            
               Euroopan unionin virallinen lehti
            
            
               C 320/53
            
         
      Kanne 25.6.2021 – Portigon v. SRB
      (Asia T-360/21)
      (2021/C 320/59)
      Oikeudenkäyntikieli: saksa
      
         Asianosaiset
      
      
         Kantaja: Portigon AG (Düsseldorf, Saksa) (edustajat: asianajajat D. Bliesener, V. Jungkind ja F. Geber)
      
         Vastaaja: Yhteinen kriisinratkaisuneuvosto (SRB)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan yhteiseen kriisinratkaisurahastoon vuodelta 2021 suoritettavien ennakollisten vakausmaksujen laskemisesta 14.4.2021 tehdyn vastaajan päätöksen (SRB/ES/2021/22) kantajaa koskevin osin
               
            
                  —
               
               
                  lykkäämään asian käsittelyä unionin yleisen tuomioistuimen työjärjestyksen 69 artiklan c ja d alakohdan nojalla siihen saakka, kunnes asioissa T-413/18 (1), T-481/19 (2), T-339/20 (3) ja T-424/20 (4) sekä C-664/20 P (5) on annettu lainvoimainen ratkaisu tai niiden käsittely on muutoin päätetty
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seuraaviin kanneperusteisiin.
      
                  1)
               
               
                  Ensimmäinen kanneperuste, joka perustuu Euroopan parlamentin ja neuvoston asetuksen (EU) N:o 806/2014 (6), neuvoston täytäntöönpanoasetuksen (EU) 2015/81 (7) ja EUT-sopimuksen rikkomiseen velvoittamalla kantaja suorittamaan vakausmaksuja rahastoon
                  
                              —
                           
                           
                              Vastaaja velvoitti kantajan suorittamaan vakausmaksuja perusteettomasti, sillä asetuksessa N:o 806/2014 tai Euroopan parlamentin ja neuvoston direktiivissä 2014/59/EU (8) ei säädetä kriisinratkaisun kohteena olevan laitoksen suoritusvelvollisuudesta.
                           
                        
                              —
                           
                           
                              Lainsäätäjä ei olisi saanut perustaa suoritusvelvollisuutta SEUT 114 artiklaan sisämarkkinayhteyden puuttumisen vuoksi. Unioninlaajuisesti yhdenmukaistetulla vakausmaksusäännöstöllä ei helpoteta perusvapauksien käyttämistä eikä sillä korjata huomattavia kilpailunvääristymiä markkinoilta vetäytyneiden laitosten osalta.
                           
                        
                              —
                           
                           
                              Vastaaja velvoitti kantajan suorittamaan vakausmaksuja perusteettomasti, sillä laitos ei ole riskialtis, kriisinratkaisu asetuksen N:o 806/2014 nojalla on poissuljettu eikä laitoksella ole merkitystä rahoitusjärjestelmän vakauden kannalta.
                           
                        
                              —
                           
                           
                              Komission delegoitu asetus (EU) 2015/63 (9) on SEUT 114 artiklan sekä direktiivin 2014/59/EU 103 artiklan 7 kohdan vastainen, sillä kyse on vakausmaksun laskemisen keskeisestä sääntelystä (SEUT 290 artiklan 1 kohta).
                           
                        
            
                  2)
               
               
                  Toinen kanneperuste, joka perustuu Euroopan unionin perusoikeuskirjan (jäljempänä perusoikeuskirja) 41 artiklan 2 kohdan c alakohdan ja 47 artiklan rikkomiseen siitä syystä, ettei laskentamenettelyssä ole mahdollista esittää täysimääräisiä perusteluja vakausmaksun suuruuden laskemiselle. Delegoitu asetus (EU) 2015/63 on osittain tehoton.
               
            
                  3)
               
               
                  Kolmas kanneperuste, joka perustuu perusoikeuskirjan 16 ja 20 artiklan rikkomiseen, sillä riidanalaisella päätöksellä loukataan kantajan erityistilanteen vuoksi yleistä yhdenvertaisuusperiaatetta ja elinkeinonvapautta.
               
            
                  4)
               
               
                  Neljäs kanneperuste, joka perustuu olennaisten muotomääräysten ja mahdollisesti täytäntöönpanoasetuksen (EU) 2015/81 5 artiklan 1 kohdan rikkomiseen, sillä on epävarmaa, tehtiinkö SRB-päätös asianmukaisesti. Vastaaja ei myöskään selvittänyt tosiseikastoa, kuullut kantajaa ennen SRB-päätöksen tekemistä eikä perustellut päätöstään riittävästi.
               
            
                  5)
               
               
                  Viides (toissijainen) kanneperuste, joka perustuu asetuksen N:o 806/2014 69 artiklan 1 kohdan rikkomiseen ylimitoitetun tavoitetason määrittämisen vuoksi, sillä vastaaja olisi saanut asettaa tavoitetasoksi korkeintaan 55 000 000 000 euroa.
               
            
                  6)
               
               
                  Kuudes (toissijainen) kanneperuste, joka perustuu asetuksen N:o 806/2014 70 artiklan 2 kohdan, luettuna yhdessä direktiivin 2014/59/EU 103 artiklan 7 kohdan kanssa, rikkomiseen, sillä vastaajan olisi pitänyt vakausmaksun suuruutta laskiessaan jättää merkityksellisten velkojen ulkopuolelle riskittömät velat.
               
            
                  7)
               
               
                  Seitsemäs kanneperuste, joka perustuu asetuksen N:o 806/2014 70 artiklan 6 kohdan, luettuna yhdessä delegoidun asetuksen 2015/63 5 artiklan 3 ja 4 kohdan kanssa, rikkomiseen, sillä vastaaja laski kantajan vakausmaksut virheellisesti johdannaissopimusten bruttoperusteisen tarkastelun vuoksi.
               
            
                  8)
               
               
                  Kahdeksas (toissijainen) kanneperuste, joka perustuu asetuksen N:o 806/2014 70 artiklan 6 kohdan, luettuna yhdessä delegoidun asetuksen 2015/63 6 artiklan 8 kohdan a alakohdan kanssa, rikkomiseen, sillä vastaaja piti kantajaa virheellisesti uudelleenjärjestelyn kohteena olevana laitoksena.
               
            
         (1)  EUVL 2018, C 294, s. 41.
      
         (2)  EUVL 2019, C 305, s. 60.
      
         (3)  EUVL 2020, C 240, s. 34.
      
         (4)  EUVL 2020, C 279, s. 70.
      
         (5)  EUVL 2021, C 44, s. 35.
      
         (6)  Yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15.7.2014 annettu Euroopan parlamentin ja neuvoston asetus (EU) N:o 806/2014 (EUVL 2014, L 225, s. 1).
      
         (7)  Euroopan parlamentin ja neuvoston asetuksen (EU) N:o 806/2014 yhdenmukaisista soveltamisedellytyksistä yhteiseen kriisinratkaisurahastoon suoritettavien ennakollisten vakausmaksujen osalta 19.12.2014 annettu neuvoston täytäntöönpanoasetus (EU) 2015/81 (EUVL 2015, L 15, s. 1).
      
         (8)  Luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta 15.5.2014 annettu Euroopan parlamentin ja neuvoston direktiivi 2014/59/EU (EUVL 2014, L 173, s. 190).
      
         (9)  Euroopan parlamentin ja neuvoston direktiivin 2014/59/EU täydentämisestä kriisinratkaisun rahoitusjärjestelyihin etukäteen suoritettavien rahoitusosuuksien osalta 21.10.2014 annettu komission delegoitu asetus (EU) 2015/63 (EUVL 2015, L 11, s. 44).